**Nemean arkeologinen museo** (kreik. Αρχαιολογικό Μουσείο Νεμέας, *Archaiologikó Mouseío Neméas*) on arkeologinen museo Nemean arkeologisen alueen yhteydessä Archaía Neméan kylässä Neméan kunnassa Kreikassa. Se esittelee alueelta löydettyä pääosin antiikin aikaista esineistöä.

Museo on rakennettu osana Kalifornian yliopiston (Berkeley) vuodesta 1973 suorittamia Nemean alueen arkeologisia kaivauksia. Sen lahjoitti Rudolph A. Peterson. Rakennus toimi alun perin kaivausprojektin tutkimus- ja opetustilana. Se luovutettiin Kreikan valtiolle museoksi 28. toukokuuta 1984 ja avattiin samalla yleisölle. Museorakennus sijaitsee heti Nemean pyhäkköalueen ja Zeuksen temppelin eteläpuolella.

Kokoelmat
---------

Museon kokoelmiin kuuluu löytöjä paitsi Nemean Zeuksen pyhäkköalueelta ja urheilupaikoilta, myös muista arkeologisista kohteista sen lähialueilta, kuten Fleiuksesta, Agía Eirínin asutuksesta sekä Aidónian mykeneläisaikaiselta hautausmaalta. Löydökset ajoittuvat varhaiselta neoliittiselta kaudelta bysanttilaiselle kaudelle saakka.

Kokoelmiin kuuluu muun muassa votiivipatsaita ja muita -esineitä, rakennusten koristeosia, esihistoriallisen ajan keramiikkaa, työkaluja ja aseita, sekä piirtokirjoituksia, rahoja, koruja, kulttiesineitä ja Nemean kisojen urheilukilpailuihin liittyviä esineitä. Merkittävimpiin museoesineisiin kuuluvat muun muassa Nemean vierastalosta eli *ksenonista* löydetty patsaan jalusta, jossa on arkaaisella bustrofedon-kirjoituksella tehty piirtokirjoitus, jossa lukee: "Aristes omisti minut Zeukselle, kuningas Kronoksen pojalle, koska voitti pankrationin Nemean kisoissa neljästi, Feidonin poika Kleonaista" (noin 550 eaa.); pronssinen Zeukselle omistettu hydria 500-luvulta eaa.; marmorinen korinttilainen kapiteeli Zeuksen temppelin sisäosista; sekä pronssinen hellenistisen ajan pienoispatsas, joka esittää oletettavasti paikallista heerosta Ofeltesta. Kokoelmissa on myös vanhoja piirroksia ja valokuvia pyhäkköalueesta.

* Neoliittisen kauden löytöjä Tsoúgkizasta.Neoliittisen kauden löytöjä Tsoúgkizasta.
* Varhaisen helladisen kauden löytöjä Tsoúgkizasta.Varhaisen helladisen kauden löytöjä Tsoúgkizasta.
* Malja ja kauha, n. 2650–2400 eaa.Malja ja kauha, n. 2650–2400 eaa.
* Mykeneläisaikaisia "lintujumalattaria", 1300–1200-luku eaa.Mykeneläisaikaisia "lintujumalattaria", 1300–1200-luku eaa.
* Skyfos, n. 550–480 eaa.Skyfos, n. 550–480 eaa.
* Votiivireliefi, n. 460 eaa.Votiivireliefi, n. 460 eaa.
* Figuriineja Nemean Ofelteen heroonista.Figuriineja Nemean Ofelteen heroonista.
* Figuriini (Ofeltes?), n. 400–300-luku eaa.Figuriini (Ofeltes?), n. 400–300-luku eaa.
* Kirjoitusta sisältävä lyijynauha, n. 330 eaa.Kirjoitusta sisältävä lyijynauha, n. 330 eaa.
* Varhaisbysanttilaisen alttarin jäänteet, 400-luku jaa.Varhaisbysanttilaisen alttarin jäänteet, 400-luku jaa.

Lähteet
-------

1. 1 2 3  Archaeological Museum of Nemea *Greek Travel Pages*. Viitattu 7.11.2016.
2. ↑  Archaeological Museum of Nemea: History Ministry of Culture and Sports. Viitattu 7.11.2016.
3. ↑  Archaeological Museum of Nemea: Description Ministry of Culture and Sports.  Arkistoitu 1.3.2009. Viitattu 7.11.2016.

Aiheesta muualla
----------------

* Kuvia tai muita tiedostoja aiheesta **Nemean arkeologinen museo** Wikimedia Commonsissa